b'\n_START_ARTICLE_\nAdvent\n_START_PARAGRAPH_\nAdvent ali adventni \xc4\x8das (iz latinsko adventus - prihod) je \xc4\x8das pred bo\xc5\xbei\xc4\x8dem in je v bogoslu\xc5\xbeju namenjen pri\xc4\x8dakovanju Jezusovega prihoda oziroma rojstva. Izraz se uporablja zlasti v kr\xc5\xa1\xc4\x8danstvu, marsikje po Evropi in Ameriki pa izraz uporabljajo tudi neverujo\xc4\x8di._NEWLINE_Po katoli\xc5\xa1kem koledarju se advent za\xc4\x8dne na \xc4\x8detrto nedeljo pred bo\xc5\xbei\xc4\x8dem. To je nedelja med 27. novembrom in 3. decembrom - imenuje se prva adventna nedelja. Adventni \xc4\x8das se kon\xc4\x8da po \xc4\x8detrti adventni nedelji - na sveti ve\xc4\x8der (ve\xc4\x8der pred bo\xc5\xbei\xc4\x8dem). V tem \xc4\x8dasu se verniki spominjajo Jezusovega prihoda na zemljo, pa tudi pri\xc4\x8dakujejo njegov drugi prihod. Adventni \xc4\x8das v katoli\xc5\xa1tvu pomeni tudi za\xc4\x8detek novega liturgi\xc4\x8dnega leta._NEWLINE_Liturgi\xc4\x8dna barva v adventu je vijoli\xc4\x8dna in pomeni spokornost. Pri bogoslu\xc5\xbeju se v adventnem \xc4\x8dasu bere berila, ki napovedujejo prihod odre\xc5\xa1enika, pa tudi poro\xc4\x8dila o delovanju Janeza Krstnika, ki je Jezusu pripravljal pot._NEWLINE_Tipi\xc4\x8den simbol adventa je adventni venec s \xc5\xa1tirimi sve\xc4\x8dami. Na prvo adventno nedeljo verniki pri\xc5\xbegejo eno sve\xc4\x8do, da drugo nedeljo dve sve\xc4\x8di, na tretjo tri in na \xc4\x8detrto vse \xc5\xa1tiri sve\xc4\x8de. Adventni venec je raz\xc5\xa1irjen marsikje tudi med neverujo\xc4\x8dimi - v tem primeru pogosto tudi brez sve\xc4\x8d._NEWLINE_V zadnjem \xc4\x8dasu se uveljavlja tudi adventni koledar za otroke. Tak koledar je po navadi poslikan z motivi Jezusovega rojstva in ima predal\xc4\x8dek za vsak dan od za\xc4\x8detka adventa do bo\xc5\xbei\xc4\x8da. V predal\xc4\x8dkih so obi\xc4\x8dajno drobna darilca in sladkarije. Tudi nekristjani otrokom radi kupijo (ali pripravijo) adventni koledar, le da je v tem primeru po navadi okra\xc5\xa1en z druga\xc4\x8dnimi motivi (Bo\xc5\xbei\xc4\x8dek, jelen\xc4\x8dek Rudolf ipd.)._NEWLINE_Po pravoslavnem koledarju advent obsega kar \xc5\xa1est tednov pred bo\xc5\xbei\xc4\x8dem in je povezan tudi s postom.'